OKRESNÁ PROKURATÚRA POPRAD 
Štefánikova 11, 058 01 Poprad 1

Číslo: 2 Pv 663/14/7706	Poprad 02.02.2016 
EEČ: 2-57-49-2016

U Z N E S E N I E

Trestná vec:	obv. XXXXX 
Trestný čin:	Prečin Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátor Okresnej prokuratúry Poprad
Podľa § 217 odsek 1 Trestného poriadku vyslovujem, že obvinená:
1.	XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX
väzba: nie 
ktorá je trestne stíhaná pre trestný čin:
- Prečin Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov  

sa v skúšobnej dobe, určenej uznesením prokurátora Okresnej prokuratúry XXXXX zo dňa 5.12.2014 spisová značka 2 Pv 663/14/7706, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.

Podľa ustanovenia §217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).

dňa 04.09.2014 v čase okolo 11.55 hod. v Poprade na ul. Karpatskej, na prístupovom chodníku pred domovom mládeže prechovávala pre vlastnú potrebu rastlinný materiál sušené konope (Cannabis) o hmotnosti 0,49 g, ktorá sa nachádzala v bielom poskladanom papieri spolu s jedným kusom kovovej drvičky, v ktorej sa nachádzali vysušené vrcholky rastliny konope (Cannabis) o celkovej hmotnosti 0,03 g, ktoré v tom čase mala pri sebe, s obsahom hlavnej účinnej látky tetrahydrokanabinolu (THC) v množstve väčšom ako 10 mg, čo predstavuje minimálne jednu obvykle jednorazovú dávku drogy, pričom rastliny rodu Cannabis (konope) sú zaradené v zmysle zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny omamných látok, 

Uznesením prokurátora Okresnej prokuratúry XXXXX zo dňa 5.12.2014, spisová značka 2 Pv 663/14/7706, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX  
	12 mesiacov
 
Odôvodnenie:
XXXXX prokuratúry XXXXX uznesením pod sp. zn. 2 Pv 663/14/7706-12 zo dňa 5.12.2014 podľa § 216 ods. 1 Trestného poriadku podmienečne zastavil trestné stíhanie obvinenej XXXXX, vedené pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Trestného zákona, ktorého sa obvinená dopustila tak, ako je uvedené vo výrokovej časti tohto uznesenia. 

	Podľa § 216 ods. 2 Trestného poriadku obvinenej bola určená skúšobná doba v trvaní 12 (dvanástich) mesiacov.  

	Uznesenie o podmienečnom zastavení trestného stíhania nadobudlo právoplatnosť dňa 23.12.2014. Skúšobná doba uplynula dňa 23.12.2015.    

	V zmysle ustanovenia § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje.

	Po uplynutí skúšobnej doby bolo preverené správanie sa obvinenej počas skúšobnej doby podmienečného zastavenia trestného stíhania. Vo veci boli vyžiadané charakteristika Strednej zdravotníckej školy, Levočská 50, XXXXX, odpis z registra trestov, správa z Obvodného úradu, Odboru všeobecnej vnútornej správy XXXXX.    

Zo zabezpečených podkladov vyplýva, že obvinená v priebehu skúšobnej doby viedla riadny život, nebola súdom odsúdená za trestný čin, ani postihovaná správnym orgánom za priestupok. Obvinená je z miesta bydliska hodnotená spôsobom, že nemá v Ústrednej evidencii priestupkov MVSR USEP od 29.12.2014 do 29.12.2015 žiadny záznam. Zo Strednej zdravotníckej školy je hodnotená pozitívne s tým, že 28.5.2015 úspešne ukončila štúdium v študijnom odbore zdravotnícky asistent, dosahovala priemerné študijné výsledky, maturitnú skúšku vykonala úspešne v riadnom termíne. Hodnotenie správania bolo v každom ročníku veľmi dobré, žiačke neboli udelené žiadne napomenutia ani pokarhania. Na základe uvedeného možno konštatovať vedenie riadneho života obvinenou v skúšobnej dobe podmienečného zastavenia trestného stíhania a teda splnenie zákonom stanovených podmienok na vydanie osvedčujúceho rozhodnutia. 

	Vzhľadom na vyššie uvedené bolo potrebné rozhodnúť tak, ako je uvedené vo výroku tohto rozhodnutia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) 

JUDr. Ján Havrilčák
prokurátor